Yi wiꞌt xtxolil yi eꞌchk yolaꞌseꞌj,
nintzun bajx cuꞌn iꞌ ẍchiwutz tan jeꞌn poneꞌn Jerusalén.
Itzun bantz yi cyoponeꞌn Jesús nakaꞌjil yi cob aldey yi na biꞌaj Betfagé tu Betania,
yi choꞌn at nicyꞌ wutz,
yi wutz yi na biꞌaj Olivo,
nin eꞌ ben ẍchakol cob ẍchusbeꞌtz.
Itzun ben tlol scyetz:
—Quibeneꞌnk le aldey yi at tziꞌneꞌj.
Yil cxopon tzitileꞌ jun buruꞌ yi cꞌalij.
Txeꞌn cunin bajij mansar.
Pujwok tzaj.
Ko al scyetz tzꞌalon tzaj tzitetz:
‘¿Nxac na ipujwok nin yi imburuꞌ?’
Baꞌn tzitalwok nin:
‘Xconk tetz Kajcaw,’
cẍchijwok tzꞌan nin.
Chibeneꞌn tzuntz.
Ej nin i nin tzun banaꞌstz chi tal Jesús scyetz.
I cunin na chitzan tan pujleꞌn yi buruꞌ yi jiloneꞌn tzaj yi taw scyetz:
—¿Nxac na chitzanuꞌ tan pujleꞌn imburuꞌ?
Beneꞌn tzun chitzaꞌweltz:
—Xconk tetz Kajcaw,
—cheꞌch ban nintz tetz yi taw buruꞌ.
Sajeꞌn tzun quicyꞌaltz.
Ma yi tuleꞌn tzaj cyaꞌn,
nin jeꞌ cyakꞌol chixbuꞌktz teꞌj,
nin jeꞌ chixicyol Jesús tibaj.
Yi quicyꞌal chibeꞌ,
nin baj cuꞌn chilitꞌul chixbuꞌk tan yubeꞌn yi beꞌ.
Ma yi cyoponeꞌn kale na xeꞌt nint yi cuꞌnak wi Olivo,
wiꞌnin chitzatzineꞌn cyakil yi eꞌ yi xomij chiwiꞌ te Jesús.
Wiꞌnin chiẍchꞌineꞌn tan takꞌleꞌn chikꞌajsbil tetz Ryos,
tan cyakil yi eꞌchk milawr yi nsken cyen quil.
Itzun cyaltz:
—At banl Kataj tibaj yi kareyileꞌj na iꞌ nchakon tzaj.
Wiꞌnin tzatziꞌn at tcyaꞌj.
Kakꞌeꞌ bin kꞌej Kataj Ryos,
—cheꞌch.
At tzun cobox parisey yi xomcheꞌ-tz ẍchixoꞌl,
itzun cyaltz:
—Taꞌ,
makeꞌuꞌ chiwutz yi eꞌ ẍchusbeꞌtzuꞌ.
Itzun tal Jesús scyetz:
—Jun cuꞌn yol swaleꞌ nin scyeruꞌ,
ko quil chiẍchꞌin yi eꞌ wunakeꞌj,
chiẍchꞌink yi eꞌchk cꞌub,
—stzun iꞌ bantz.
Yi tponeꞌn Jesús nakaꞌjil yi tnum Jerusalén,
nin ben xmayil yi tnum,
nintzun okꞌ cuꞌntz.
Itzun taltz:
“Lastum axwok aj Jerusalén.
Yi nink tzꞌel itxum tetz yi jun chin wutzileꞌn kꞌej yi na tzan jaluꞌ,
ja kloꞌ jal tzatzin paz itaꞌn.
Poro quiꞌc rmeril,
na jopij iwutz.
Chaꞌstzun te tzꞌul jun kꞌej yi sutaꞌn cuꞌn sbneꞌ solteꞌj yi itnumil cyaꞌn icontr.
Quil cyakꞌ amaꞌl tan toqueꞌn nka tan teleꞌn jun.
Copon wocꞌ cyakil yi icaꞌl,
nin chisotzok cyakil wunak.
Siquier nink jun cꞌub yi quiꞌk cuꞌ wocꞌ.
Tzꞌul icaws,
na ja ul yi mero iRyosil tan ixajseꞌn,
poro qui na pujxij itaꞌn,”
stzun Jesús scyetz.